S-118/2013

Mál þetta, sem dómtekið var 19. mars 2013, er höfðað með ákæru útgefinni af lögreglustjóranum á Suðurnesjum 11. febrúar 2013 á hendur Í-kk-þgf B-x-x G-kk-þgf, kt. [...], Kópavogsbraut 14, Kópavogi, „fyrir brot gegn lögum um ávana- og fíkniefni, með því að hafa laugardaginn 31. desember 2011, flutt til landsins með flugi nr. FI-451 frá London, Englandi, í sölu- og dreifingarskyni, samtals 148,17 g af kókaíni, sem unnt hefði verið að framleiða 465 g af kókaíni úr, innvortis í endaþarmi.

Telst háttsemi þessi varða við 2., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001.

Þess er krafist að ákærði verði dæmdur til refsingar og til greiðslu alls sakarkostnaðar. Þá er þess krafist að gerð verði upptæk 148,17 g af kókaíni, samkvæmt heimild í 6. mgr. 5. gr. laga um ávana- og fíkniefni nr. 65/1974, sbr. lög nr. 10/1997, sbr. 2. mgr. 14. gr. reglugerðar nr. 233/2001.“

Ákærði krefst vægustu refsingar er lög leyfa og þess að hún verði skilorðsbundin. Þá gerir verjandi kröfu um hæfilega þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Ákærði er fæddur í maí 1979. Samkvæmt sakavottorði ákærða gekkst hann undir 52.500 króna sektargreiðslu fyrir fíkniefnalagabrot á árinu 2005 með lögreglustjórasátt og aftur á árinu 2006. Þá gekkst hann með lögreglustjórasátt 20. ágúst 2012 undir að greiða 145.000 króna sekt fyrir umferðarlagabrot. Ákærði var jafnframt sviptur ökurétti í tólf mánuði. Brot það sem ákærði er nú sakfelldur fyrir var framið fyrir sáttina frá 20. ágúst 2012 og því ber að dæma honum hegningarauka samkvæmt 78. gr. almennra hegningarlaga, sbr. 77. gr. laganna. Við ákvörðun refsingar ákærða ber að líta til umrædds magns fíkniefna og styrkleika og þess að þau voru ætluð til sölu og dreifingar. Samkvæmt matsgerð Rannsóknastofu Háskóla Íslands í lyfja- og eiturefnafræði voru tvö sýni rannsökuð og reyndist styrkur annars þeirra vera 68%, sem samsvarar 76% af kókaínklóríði, en hitt sýnið 70%, sem samsvarar 78% af kókaínklóríði. Að öllu þessu virtu og með hliðsjón af játningu ákærða þykir refsing hans hæfilega ákveðin fangelsi í sex mánuði. Til frádráttar refsingu ákærða komi gæsluvarðhald sem honum var gert að sæta frá 1. til 6. janúar 2012. Af hálfu ákærða er þess sérstaklega krafist að refsing hans verði skilorðsbundin vegna dráttar á rannsókn málsins og útgáfu ákæru. Matsgerð Rannsóknarstofu Háskóla Íslands í lyfja- og eiturefnafræðum um styrkleika efnisins lá fyrir 27. janúar 2012. Hinn 25. október 2012 var óskað upplýsinga um hversu mikið magn kókaíns í neyslustyrkleika mætti vinna úr umræddu efni og 29. október 2012 lá fyrir matsgerð þar um. Ákæra var svo ekki gefin út fyrr en 11. febrúar 2013. Taka má undir með ákærða að rannsókn málsins og útgáfa ákæru hafi dregist úr hófi, en dráttur í málinu þykir hins vegar ekki slíkur að hann leiði til þess að refsing ákærða verði skilorðsbundin.

Að kröfu ákæruvaldsins og með vísan til framangreindra laga- og reglugerðarákvæða skulu upptæk 148,17 g af kókaíni.

Með vísan til 218. gr. laga nr. 88/2008 ber að dæma ákærða til að greiða sakarkostnað. Samkvæmt yfirliti um sakarkostnað er um að ræða reikninga frá Háskóla Íslands, Símanum og Heilbrigðisstofnun Suðurnesja, samtals 198.355 krónur. Þóknun verjanda þykir hæfilega ákveðin 175.500 krónur, að meðtöldum virðisaukaskatti. Við ákvörðun þóknunar hefur verið tekið tillit til vinnu á rannsóknarstigi.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, Í-kk-nf B-kk-nf G-kk-nf, sæti fangelsi í sex mánuði. Til frádráttar refsingu ákærða komi gæsluvarðhald sem honum var gert að sæta frá 1. til 6. janúar 2012.

Þá sæti ákærði upptöku á 148,17 g af kókaíni.

Ákærði greiði í sakarkostnað 373.855 krónur, þar með talda 175.500 króna þóknun verjanda síns, Á-kk-ef J-kk-ef hæstaréttarlögmanns.

S-kvk-nf B-kvk-nf